Llíria presenta a Fitur el “Any dels Dotze Treballs d'Hèrcules”
20 de Gener de 2017

El programa d'actuacions de Turisme Llíria a Fitur 2017 han continuat hui amb la presentació del centenari del descobriment del mosaic romà dels Dotze Treballs d'Hèrcules.

L'edil de Turisme Ferran Pina i el tècnic municipal Vicent Sesé han donat a conéixer a Madrid la importància d'esta efemèride per al municipi, que realitzarà al llarg de 2017 distints actes per a divulgar esta impressionant peça d'època romana i la seua història, que actualment es pot visitar al Museo Arqueológico Nacional.

“El gran llegat patrimonial de Llíria, procedent de diverses cultures, és la millor invitació per a visitar la nostra ciutat, i el mosaic dels Dotze Treballs d'Hèrcules és un magnífic exemple d'esta riquesa històrica que enguany es convertix en el focus d'atracció d'esdeveniments turístics i culturals”, ha manifestat Ferran Pina.

La música, un altre dels grans valors de la ciutat edetana, servirà igualment per a celebrar a Fitur l'aniversari de la troballa dels Dotze Treballs d'Hèrcules. Un grup de músics professionals de Llíria residents a Madrid oferiran un concert demà dissabte a les 13.00 hores a l'escenari de la Comunitat Valenciana en el certamen turístic internacional.